Walter Plunkett
Walter Plunkett (* 5. Juni 1902 in Oakland, Kalifornien; † 8. März 1982 in Santa Monica) weer en US-amerikaanschen Kledaaschmaker.

Leven un Wark 

Plunkett hett an de Universität vun Kalifornien Jura studeert, as he anfüng sik för Theater to intresseren. Toeerst speel he as Schauspeler bi’t Studententheater mit, füng aver bito ok dormit an as Bühnenbillner un Kledaaschmaker mittoarbeiten. Opletzt güng he na New York City, man he künn as Schauspeler nich so recht Foot faten, afsehn vun en poor Optrecden in Greenwich Village. 1925 keem he torüch na Kalifornien un versöch dat denn noch mol as Schauspeler in Hollywood antokamen. Man, sien Anlaag Kledaasch uttoklamüstern weer grötter un so hett he 1927 sien eerste Kledaasch för en Hollywoodfilm maakt. Al in de 1930er Johren weer he een vun de wichtigsten Kledaaschmakers in Hollywood. He weer to de Tiet bi RKO anstellt. Ofschoonst tallrieke Filmen, för de he Kledaasch utklamüstert hett, Spood harrn, is he blots eenmol mit den Oscar ehrt worrn, den he sik aver noch mit Orry-Kelly un Irene Sharaff deelen müss, vunwegen dat he blots de Ballkledaasch maakt harr. Alltohopen weer he mit sien Kledaasch an mehr as 250 Produkschonen bedeeligt.

Filmografie (Utwahl)

Utteken 
Plunkett hett Kledaasch för vele spoodrieke Filmen maakt. För sien Arbeiten weer he teihnmol för den Oscar in de Kategorie Best Kledaasch vörslahn. Uttekent weer he dormit man blots eenmol, neemlich 1952 för den Film An American in Paris (dt. Titel: Ein Amerikaner in Paris). In’t Johr 2000 is he butendem in de Hall of Fame in’n Rahmen vun de Costume Designers Guild Awards opnahmen worrn.

Weblenken 
 

Kledaaschmaker
Börger von de USA
Mann
Boren 1902
Storven 1982